  Виталий Пронин Удмурт Республикая Кыл кутытонъя управлениысь 7-тӥ колониын 14-тӥ арзэ ужа Дэри ёросысь Азино черкогуртысь Александр Николаев. Внутренней службаысь майор кивалтэ воспитательной уж нуонъя ёзэн. Мужество орденэн пусъемын. Кыл кутытонъя управлениысь 7-тӥ колониын пукисьёсын валэктон уж нуэ А. Николаев.Азин черкогуртысь кузпалъёс Раиса Григорьевна но Юрий Якимович Николаевъёс кыкназы но 7-тӥ колониын ужамын. Атаезлэн военной дӥсезлы пичиысен ик синмаськемын вал Саша пизы. Гуртысь школазэ йылпумъяса, дышетскиз Екатеринбургысь Суворовской военной училищеын. Отӥяз тодон-валанъёссэ будэтыны малпа вал Санкт-Петербургысь Киров нимо вылӥ командной училищеын, выльдӥськон кутскемен, 1999-тӥ арын училище пытсамын вал.Озьы удмурт пияш вордскем палъёсаз бертӥз, уже интыяськиз Ижысь 6575 номеро воинской часте.- Трос ик ужаса ӧй вутты, частьысьтымы егитъёсты ӝыны арлы Чечня Республикаысь Гудермес городэ командировкае келязы, - шуэ Александр Юрьевич. - Со вал 2000-тӥ арын май толэзе. Милемлы эскерыса возёно вал блокпостъёсты.Гудермесэ вуылэмзэ тодаз ваемез уг поты Александрлэн. Угось 2000-тӥ арын 19-тӥ июле Ижысь колонна засадае шедиз, тросэз солдатъёс сӧсырмизы, пӧлазы рядовой Александр Николаев но. Александр пукем ЗИЛ машинаын алвылаз пулемётэн. Гудермес городлэсь 12 иськеме интыяськем 708-тӥ постэ вуыкузы, асьме машинаосты боевикъёс ыбылыны кутскиллям. Александр Николаев сӧсырмыны шедиз, 2 но ӝыны толэзь эмъяськемез бере Ижысь воинской часте ыстэмын вал. Ожын кышкасьтэм луэмез пусъемын Мужество орденэн но тау каронъёсын.«Пӧсь» командировкаысь бертэмез бере Александр Николаев пенсие потыны дасяськись атайзэ воштыны малпаз. Озьы 2003-тӥ арысен тырше Удмурт Республикая Кыл кутытонъя управлениын.- Пытсэт сьӧры нырысьсэ пырыкум, юзыр-кезьыт луи вал, аръёс ортчыса, дышиськиз, - шуэ Александр Николаев. - 7 номеро колоние шедемъёс пӧлысь ӝыныез наркотик вӧлмытэмзы яке воземзы понна пуко. Йыртэмасьёслэн арлыдзы егитоме, ужаны кутскыкум гинэ, шоро-куспо арлыдзы 40 котыр вал ке, табере 30 арес луэмын. Пӧлазы валэктон уж нуиськомы ке но, туж ӧжытэз визьмаське, тросэз берен дӥнямы вуо.Ижысь 7 номеро колониын пукисьёс пӧлысь 40 процентэз Удмуртиысь луо, мукетъёсыз вуэмын Москва, Иваново, Тула улосъёсысь. Школаез йылпумъямтэ егитъёсты кужмысь парта сьӧры пукто, нош мылкыд карисьёс стропальщиклы, каменщиклы, станочниклы, котельнойын ужась операторъёслы дышетскыны быгато.Валентина Емельянова   